Fábián Szabolcs

Ha nagyon röviden kellene összefoglalni Fábián Szabolcsról alkotott véleményemet, akkor azt mondanám róla, igazi elkötelezett pedagógus.

Ennél azonban kicsivel több időm van, ezért néhány kiragadott szösszenettel szeretném érzékeltetni, hogy miért tartotta a képviselő-testület érdemesnek Igazgató urat a kitüntetésre.

Mindennapi munkáját a rendkívül sokoldalú érdeklődés, magas szintű tudás és műveltség, a következetesség, kiváló kommunikációs, közösségformáló és irányító készség jellemzi.

Pályázatát a 2012-ben kiírt igazgatói állásra egy olyan időszakban adta be, amikor iskolánknak égetően nagy szüksége volt egy határozott és szigorúbb hangvételű vezetésre. Fiatal kora ellenére a testület meglátta benne a lehetőséget, és figyelembe véve a véleményezési joggal érintett szervezetek egyöntetű támogató véleményét is, Fábián Szabolcsot azév augusztus 1-től kezdődő 5 év határozott időtartamra a Kittenberger Kálmán Általános és Művészeti Iskola intézményvezetői (igazgatói) feladatai ellátásával megbízta.

Nagymarosi pályafutásának nem ez volt az első eseménye, hiszen 1996-ban az érettségi után már testnevelőként ismerkedett a pedagógusi pályával.

Megbízhatósága, felelősségtudata már ekkor megmutatkozott abban, hogy bánni tudott a nála 4-5 évvel fiatalabb diákokkal.

A művészeti oktatáshoz való elkötelezettségét talán akkor alapozta meg, amikor 1997-ben csatlakozott a Zsombori Miklós által vezetett első hagyományőrző táncegyütteshez, melynek aktív táncosa volt egészen a tánckar megszűnéséig.

A sporthoz való kötődését az igen gazdag kajakos múlt adta meg. A Testnevelési Egyetem elvégzése után ismét Nagymaroson tanít, osztályfőnök is lett. A 2003-2004-es tanévben a hatodikos lányokkal focicsapat alakult Szabolcs vezetésével. A lelkes diákok a megyei olimpián 2. helyezést értek el, majd az országoson az ötödik helyen végeztek, megelőzve a tornacsarnokokkal rendelkező iskolákat, sőt egy sportiskolát is!

Magyar pedagógusként és iskolaigazgatóként tudatosan és következetesen felvállalja a konfliktusokkal is teli feladatot, mely a rendkívül nehéz szociális helyzetben élők, a kiemelkedően tehetséges, vagy akár a viselkedési problémákkal küszködő gyerekek esetében egyaránt rendkívül nehéz feladat elé állítja.

Igazgató úr ezeket a feladatokat kiválóan teljesíti, talán ezért is történt idén, hogy bár a már nem az Önkormányzat az, aki a kinevezése meghosszabítása felől dönthet, de véleményezési jogával élve intézményvezető úrnak a 2017. augusztus 1-től pályázati kiírás nélküli, további 5 évre szóló igazgatói megbízását teljes mértékben támogatja.

Egy közmeghallgatáson felszólaló kollégától hangzott el, hogy Szabolcs személyében egy új Osztényi Endre került iskolánk élére.

Igazgató úr egy világosan látható célokat kitűzött, szigorú alapokon nyugvó, nagyon sportos, és magas szintű művészeti oktatást biztosító intézményt vezet településünkön, ahol gyermekeink biztonsága, tanulmányi előmenetele számunkra megnyugtató kezekben van.

Kitüntetésével teljes mértékig egyetértve szívből gratulálok, és további jó munkát kívánok!